FI Euroopan unionin virallinen lehti C 177/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 177/08)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”MELVA DE ANDALUCÍA”

EY-nro: ES-PGI-005-0280-19.03.2003

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Subdirección General de Sistemas de Calidad Agroalimentaria y Agricultura Biológica, Dirección General de Industria Agroalimentaria y Alimentación, Secretaria General de Agricultura y Alimentación del Ministerio de Agricultura, Pesca y Alimentación de España Osoite: Paseo Infanta Isabel no 1 E-28071 Madrid Puhelin: (34) 913 47 53 94 Faksi: (34) 913 47 57 10 Sähköposti: sgcaproagro@mapya.es

2. Hakijaryhmittymä:

Nimi: Asociación de Fabricantes de Conservas de Pescado «Andaluces Artesanos de la Mar» Osoite: C/ Galdámes, no 1 E-21400 Ayamonte (Huelva) Puhelin: (34) 959 32 10 43 Faksi: (34) 959 32 01 06 Sähköposti: consercon@telefónica.net Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.7 — Tuoreet kalat, nilviäiset, äyriäiset ja niistä valmistetut tuotteet

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi: ”Melva de Andalucía”

4.2 Kuvaus: Käsin valmistettu öljyyn säilötty auksidi.

Säilykkeiden raaka-aineena käytetään Auxis rochei ja Auxis thazard -lajeihin kuuluvia kaloja, joiden ruumis on tanakka, pitkänomainen ja pyöristynyt, kuono lyhyt, ja niillä on kaksi selvästi erillistä selkäevää. Väritys on sinertävä tai sinertävän harmaa, kyljet ja vatsa ovat hopeaiset ja nahka erittäin kova ja luja. Suomuja ei ole lainkaan, lukuun ottamatta ruumiin etuosassa ja kylkiviivalla.

Säilykkeet valmistetaan käsin. Tätä valmistustapaa on perinteisesti käytetty Andalusiassa. Auksidin nahka poistetaan käsin ilman kemiallisia tuotteita, mikä takaa luonnolliselle tuotteelle parhaan mahdollisen laadun, tiiviin, pehmeän ja mehevän rakenteen, miellyttävän tuoksun ja erittäin tyypillisen maun.

Säilykkeissä käytetään ainoastaan oliivi- tai auringonkukkaöljyä.

4.3 Maantieteellinen alue: Säilykkeiden valmistusalueeseen kuuluvat Almerían maakunnan kunnat Almería, Adra, Carboneras, Garrucha ja Roquetas de Mar, Cádizin maakunnan kunnat Algeciras, Barbate, Cádiz, Chipiona, Conil, La Línea, El Puerto de Santa María, Rota, Sanlúcar de Barrameda ja Tarifa, Granadan maakunnan kunnat Almúñecar ja Motril, Huelvan maakunnan kunnat Ayamonte, Cartaya, Huelva, Isla Cristina, Lepe, Palos de la Frontera ja Punta Umbría sekä Málagan maakunnan kunnat Estepona, Fuengirola, Málaga, Marbella ja Vélez-Málaga.

4.4 Alkuperätodisteet: Näiden auksidisäilykkeiden valmistukseen käytetään yksinomaan Auxis rochei ja Auxis thazard -lajeja.

Auksidisäilykkeet valmistetaan ja pakataan valmistusalueella sijaitsevissa säilyketehtaissa, jotka on kirjattu sääntelyneuvoston rekisteriin, noudattaen eritelmässä määrättyjä vaatimuksia erityisesti käsin tapahtuvan valmistuksen osalta; se tapahtuu perinteisten käytäntöjen ja menetelmien mukaan ja mahdollistaa kalan luontaisten ominaisuuksien säilymisen.

Sääntelyneuvosto toimii valvontaelimenä ja tekee säännöllisesti tarkastuksia varmistaakseen, että tuotteet, joille alkuperänimityksen suojaa haetaan, on valmistettu tavaraerittelyn mukaisesti; tarkastukset koskevat erityisesti tuotteen alkuperää ja käsin tapahtuvaa valmistusta. Rekisteriin merkittyjen säilyketehtaiden omistajien on pidettävä kirjaa, johon merkitään valmistusmenetelmän valvontaa varten päivittäin tiedot niiden laitoksissa käytetyistä raaka-aineista ja valmiista tuotteista.

Sääntelyneuvosto sertifioi auksidisäilykkeet, joiden on vahvistettu tarkastusten jälkeen olevan tavaraerittelyn mukaisia. Sääntelyneuvosto myös toimittaa yrityksille numeroidut etiketit. Näin voidaan taata markkinoille saatettujen säilykkeiden alkuperä ja käsin tapahtunut valmistus, joka mahdollistaa kaikkien kalan luontaisten ominaisuuksien säilymisen.

4.5 Valmistusmenetelmä: Auxis rochei ja Auxis thazard -lajeista valmistetaan kalafileitä seuraavalla tavalla: Kalasta poistetaan pää ja sisälmykset, minkä jälkeen kala pestään veren ja liman poistamiseksi. Kala keitetään kiehuvassa, juomakelpoisessa vedessä, johon on lisätty suolaa. Kalan keittämisen aikana tarkkaillaan huolellisesti pH-arvoa ja klooripitoisuutta. Tämän jälkeen kalan nahka poistetaan käsin. Tämä on erittäin tärkeä vaihe tuotteen valmistuksessa. Kun siinä ei käytetä kemiallisia tuotteita, kalan luontaiset ominaisuudet säilyvät ja voidaan taata paras mahdollinen laatu. Kun kala on fileoitu ja fileistä on poistettu nahka ja ruodot, tuote pakataan metallitölkkeihin tai lasipurkkeihin, joiden steriloinnissa käytetään lämpökäsittelyä. Käsittely tuhoaa tehokkaasti kaikenlaiset mikro-organismit. Edellä kuvaillut menettelyt ovat merkki valmistusalueella perinteisesti harjoitetun käsin tapahtuvan jalostuksen jatkumisesta, ja kuten edellä todetaan, niiden avulla voidaan säilyttää kaikki kalan luontaiset ominaisuudet, jotka häviäisivät kemiallisen nahanpoiston ja muiden teollisten menetelmien seurauksena.

4.6 Yhteys maantieteelliseen alkuperään: Vaelluskalalajien kalastus alkoi Etelä Espanjassa kolme tuhatta vuotta sitten, jolloin foinikialaiset ja tartessuslaiset alkoivat pyydystää tonnikalaa, auksidia ja makrillia pienillä verkoilla, alkeellisilla aitauksilla ja tavanomaisilla koukuilla. Arabit alkoivat pyytää tonnikalaa verkoillaan Etelä-Andalusian merillä. Vielä tänäänkin näillä verkoilla saatu saalis on yksi Etelä-Espanjan kalanjalostuslaitosten tärkeimmistä raaka-ainelähteistä.

Kalastuksen lisäksi on muistettava myös edellä mainittujen vaelluskalalajien jalostusteollisuuden merkitys. Jalostusteollisuus sai alkunsa Rooman valtakunnan kukoistuskaudella ajanlaskumme ensimmäisen vuosisadan aikana. Andalusian rannikon jalostuslaitoksissa valmistettiin tonnikalalajeista ja muista Scombridae-heimon lajeista monenlaisia jalosteita. Yksi esimerkki jalostusteollisuudesta ovat Tarifassa sijaitsevat Baelo Claudia de Bolonian rauniot, joiden kala-altaat ovat vielä paikoillaan ja nähtävissä. Roomalaisten suolakalateollisuuden ansiosta syntyi merkittäviä kaupunkeja. Cádizin ja Levanten lahden rannikolle keskittyneet 40 jalostuslaitosta tulivat kuuluisiksi suolakalastaan ja ennen kaikkea erilaisista kalakastikkeistaan (garum, mauria ja alex).

Kalatuotteiden säilöntä on osa ikivanhaa andalusialaista perinnettä, joka jatkuu edelleen. Nykyisin Andalusian säilyketeollisuudessa ylläpidetään sille tunnusomaisia laatuominaisuuksia, jotka voidaan määritellä seuraavalla tavalla: teollisuudessa käytetään jalostettuja kalalajeja, joiden ominaisuudet heijastavat Andalusian rannikon meriympäristön ominaispiirteitä. Säilyketeollisuuden yritykset ovat perinteisesti perheyrityksiä. Tuotteet valmistetaan käsin perinteitä kunnioittaen. Näiden keinojen avulla perinteiset valmistajat pyrkivät pitämään puolensa teollisia valmistusmenetelmiä vastaan, jotka vähäisen työvoimantarpeensa vuoksi ovat väistämättä halvempia. Teollisissa laitoksissa käytetään kemiallisia menetelmiä, kun taas perinteisissä laitoksissa jalostus tapahtuu käsin. Siten voidaan säilyttää perinne ja varmistaa tuotteen luontainen erityislaatu, joka erottaa sen vastaavista teollisesti valmistetuista tuotteista. Niihin verrattuna käsin valmistetun tuotteen rakenne on kiinteä, pehmeä ja mehevä, tuoksu miellyttävä ja maku tuotteelle ominainen. Tämä on myös osoitus tuotteen ja sen maantieteellisen valmistusalueen välisestä yhteydestä.

Auksideja on kalastettu perinteisesti Andalusiassa. Ne ovat Andalusian jalostusteollisuudelle ominainen ja pysyvä tuote. Toisaalta pienet ja keskisuuret perheyritykset, joissa työskentelee yrityksen omistaja ja perustaja tai hänen jälkeläisensä, ovat kehittäneet säilyketeollisuutta, jossa säilykkeet on valmistettu käsin. Siksi tuotteiden valmistuksessa on voitu vaalia käsityötekniikan perinteitä. Andalusian säilyketeollisuudella on pitkät perinteet, ja taito valmistaa tuotetta käsityönä on siirtynyt isältä pohjalle, mikä takaa, että työvoima on asiantuntevaa. Mutta kuten edellä todetaan, halvemmat teolliset menetelmät uhkaavat syrjäyttää perinteisen osaamisen.

Toisaalta Andalusian säilyketeollisuuden yritykset sijaitsevat niillä Andalusian alueilla, jotka ovat riippuvaisimpia kalastuksesta. Säilyketeollisuus auttaa osaltaan merkittävästi turvaamaan väestön työllisyyden erityisesti siksi, että käsiteollinen valmistus on työvoimavaltaista. Teollistuminen uhkaa kuitenkin alaa, jonka säilymisellä on huomattava vaikutus sekä tuotteiden laatuun että yhteiskunnan rakenteeseen.

4.7 Valvontaelin:

Nimi: Consejo Regulador de las Denominaciones Específicas «Caballa de Andalucía» y «Melva de Andalucía» Osoite: Glorieta del Agua no 4 Edificio Aljamar Center E-41940 Tomares (Sevilla) Puhelin: (34) 954 15 18 23 Sähköposti: consejoregulador@caballaymelva.com

Valvontaelin on hyväksytty ja akkreditoitu standardin EN 45011 mukaisesti.

4.8 Merkintä: Tuotteen pakkauksessa on oltava merkintä ”Melva de Andalucía”. Sääntelyneuvosto hyväksyy, numeroi ja myöntää etiketit.

(1) EUVL L 93, 31.3.2006, s. 12.